Marosi Zoárd Úr részére

Tiszántúli Vízügyi Igazgatóság

tárgy: közérdekű adatigénylés

Tisztelt mb. Igazgató Úr!

A Mikepércsi Anyák a Környezetért Egyesület (továbbiakban: Egyesület) közérdekű adatigényléssel fordul a Tiszántúli Vízügyi Igazgatósághoz (továbbiakban: TIVIZIG). A közérdekű adatigénylést az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) 26.§ (1) bekezdése, a 28.§ (1) bekezdése, a 29.§ (1)-(2) bekezdései, valamint a környezet védelmének általános szabályairól szóló 1995. évi LIII. tv. 12.§ (1)-(3) bekezdései, az 51.§ (1) bekezdése, a nyilvánosság környezeti információkhoz való hozzáférésének rendjéről szóló 311/2005. (XII.25.) Korm. rendelet (továbbiakban: Kormányrendelet) 2-3.§-a, illetve a 2001. évi LXXXI. tv.-el a magyar jogrendbe iktatott Aarhusi Egyezmény biztosítja az Egyesületünk számára.

Szíveskedjen a következő adatokat, dokumentumokat megküldeni az Egyesület számára:

1. Kérem, adja ki számunkra a 2003. január 1. és 2023. augusztus 1. közötti időtartam során mért talajvíz minőségi (kémiai, ökológiai és fizikai paraméterekkel jelzett) adatait a debreceni és mikepércsi vízbázis vonatkozásában!
2. Kérem, adja ki a Tócó-patak, valamint a Kösely és a Kondoros szennyvíztelep alatti szakaszának 2018. január 1. és 2023. augusztus 1. között mért vízminőségi adatait!
3. Kérem, adja ki a Tócó-patak, a Kösely, valamint a Kondoros vízminőségi adatait a jelen adatigénylés kézhezvételét megelőző 12 hónapra vonatkozóan!
4. Kérem, adja ki azon adatokat, melyekből megállapítható, hogy a Kösely-Kondoros-Tócó vízrendszeren a jelenlegi vízminőség korlátot jelent-e esetleges további vízkivételekre!
5. Kérem, adja ki azon adatokat, melyekből megállapítható, hogy a  Kösely-Kondoros-Tócó vízrendszerből jelenleg mennyi víz biztosítható további ipari vízkivételre havi/éves szinten!
6. Kérem, adja ki annak a számát, hogy 2018. január 1. és 2023. augusztus 1. között a Tócó-patak illetve a Kösely vízfolyás tekintetében hány esetben igényeltek vízkivételhez szükséges vízkészlet rendelkezésre állási nyilatkozatot; továbbá azt, hogy ezen igénylések közül az igazgatóság mennyit és milyen indokkal utasított el!
7. Kérem, adja ki azon adatokat, melyekből megállapítható, hogy milyen intézkedéseket tesznek a Tócó-patakból történő további vízfelhasználás biztosítására a folyamatban lévő akkumulátor-ipari beruházások tekintetében!
8. Kérem, adja ki azokat az adatokat, amelyek a Tócó-patak vízminőségének vizsgálati eredményeit mutatják be a debreceni szennyvíztisztítóból odavezetett tisztított szennyvíz hatása tekintetében!
9. Kérem, adja ki azon adatokat, melyekből megállapítható, hogy a Tócó-patak és a Kösely vizének öntözéses hasznosítása esetében fennáll-e vízminőségi ok akadályként és amennyiben igen, úgy melyek ezek az akadályok!
10. Kérem, adja ki a Vízmű által kiengedett ipari tisztított szennyvíz arzén és nehézfém koncentrációjára vonatkozó, 2022 augusztus és 2023 augusztusa között eddig megvalósult mérések eredményeit!
11. Kérem, adja ki a TIVIZIG HB/17-IKV/01245-14/2022 iktatószámú szakvélemény nyomán a  2022. január 1. és 2023. augusztus 1. között készült városi szintű csapadékvíz-, ivóvíz-, szennyvízkezeléssel kapcsolatban elkészült valamennyi iratot, tervet, dokumentumot!
12. Kérem, adja ki azon adatokat, melyekből megállapítható, hogy milyen protokoll szerint jár el az igazgatóság a vízigények tekintetében abban az esetben, ha  a debreceni vízbázison jelentkező vízigények elérik a felszín alatti víztestek igénybevételi határértékeit! Kérem, adja ki a vonatkozó eljárásrendet!
13. Kérem, adja ki azon adatokat, melyekből megállapítható, hogy milyen felső korlátja van a vízmennyiség-kivételnek a Keleti-főcsatornából a Vízmű és a tervezett CIVAQUA üzemek tekintetében!
14. Kérem, adja ki azon adatokat, melyekből megállapítható, hogy mekkora a gazdasági vízmennyiség-kivétel jelenlegi felső korlátja a Keleti-főcsatornából. Kérem, azon adatokat is adja ki, melyekből megállapítható, hogy a gazdasági vízmennyiség-kivétel előző kérdésben meghatározott határértékének növelésére van-e műszaki/fizikai/geológiai/vízügyi szempontok szerinti lehetőség és amennyiben igen, milyen határértékig! Ha emelhető, van-e az emelésnek korlátja?

A Debreceni Vízmű tisztított szennyvíz (szürkevíz) kibocsátása a Tócó-patakba a Kormányrendelet 2.§ terminológiájában környezetterhelésnek, egészen pontosan környezetbe történő olyan közvetlen kibocsátásának minősül, ami hatással lehet a Tócó-patakra, az abban lévő vízre és élővilágra, mint környezeti elemekre (Ktv. 4.§ 1. pont). A Vízmű kibocsátása, ennek mérési eredményei környezeti információk, amely környezeti információk közérdekű adatok, azokat mindenkinek joga van megismerni (Ktv. 12.§ (2) bekezdés). A Ktv. 12.§ (9) bekezdése szerint a környezethasználó köteles az általa okozott környezetterheléssel, környezet igénybevétellel, valamint környezetveszélyeztetéssel összefüggő adatokról kérelemre bárkinek tájékoztatást adni.

Az Aarhusi Egyezmény 3. cikk 9. pontja szerint a nyilvánosságnak hozzá kell férnie az információhoz, meg kell kapnia a lehetőséget a döntéshozatalban való részvételre és a hozzáférést az igazságszolgáltatáshoz a környezetvédelmi ügyekben; a 4. cikk szerint a hatóságok környezeti információ kérése esetén a nyilvánosság rendelkezésére bocsátják a kért információt. Az 5. cikk 1. pont c) alpontja szerint az emberi egészség vagy a környezet közvetlen veszélyeztetettsége esetén, függetlenül attól, hogy emberi tevékenység vagy természeti okok váltották ki, a hatóság által birtokolt minden olyan információt, amely lehetővé teszi a nyilvánosság számára, hogy olyan lépéseket tegyen, amellyel megakadályozhatja vagy enyhítheti a fenyegetettségből származó veszélyt, azonnal közzé kell tenni, és az esetleg érintett lakosság tagjait arról haladéktalanul tájékoztatni kell.

Kérjük, hogy a kérelemnek az Infotv. 30.§ (2). bekezdése szerint tegyen eleget. Az adatigénylést közérthető formában, emailben a következő címre megküldve: info@miakoegyesulet.hu, .doc vagy .pdf kiterjesztésű file-okban teljesítse. Ha a kért adatot már korábban elektronikus formában nyilvánosságra hozták, az igény teljesíthető az adatot tartalmazó nyilvános forrás (működő, pontos link) megjelölésével is. Kérjük, hogy az adatkérést ne az OKIR rendszerre utalással teljesítse, mivel a rendszer az utóbbi időszakban nem, vagy akadozva működik. Kérjük, hogy az adatkérés során szolgáltatott adatokat ne ömlesztve, hanem a kérdésekhez rendelve teljesítsék. Amennyiben nincs információjuk, vagy nem adatgazdák, ezt a tényt is jelezzék.

Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.

Amennyiben a közérdekű adat megismerésére irányuló igénynek az Infotv. 29.§ (1). bekezdése szerint az igény beérkezését követő legrövidebb idő alatt, legfeljebb 15 napon belül nem tud eleget tenni arra hivatkozással, hogy az adatigénylés jelentős terjedelmű, illetve nagyszámú adatra vonatkozik, vagy a teljesítés a munkaerőforrás aránytalan mértékű igénybevételével jár, a határidő egy alkalommal 15 nappal meghosszabbítható. Erről az igény beérkezését követő 15 napon belül kell tájékoztatást küldenie.

A Nemzeti Adatvédelmi és Információszabadság Hatóság NAIH/2015/4710/2/V. számú állásfoglalásából következően a jelen adatigénylés az Infotv. 29.§ (1b) bekezdése alapján nem tagadható meg, mivel tartalmazza az adatigénylő nevét és elérhetőségét. Ezen túlmenő adatok megadását az adatkezelő nem kérheti.

Az általános közigazgatási rendtartásról szóló 2016. évi CL. törvény (továbbiakban: Ákr.) iratbetekintésre vonatkozó szabályai nem relevánsak az adatigénylés kapcsán, az adatigénylés megtagadásának jogalapjaként az Ákr. eljárási szabályainak idézése az információszabadság indokolatlan és aránytalan korlátozását jelenti.

**Felhívom figyelmét, hogy a Ktv. 12.§ (6) bekezdése értelmében, amennyiben nem rendelkezik a kért környezeti információval, az információ megismerésre vonatkozó igényt köteles a környezeti információval rendelkező szervnek megküldeni és erről az igénylő Egyesületet értesíteni vagy tájékoztatni, hogy a kért információt mely környezeti információval rendelkező szervtől igényelheti. Az Európa Tanács közérdekű adatot tartalmazó iratokhoz való hozzáférésről szóló Egyezményének kihirdetéséről szóló 2009. évi CXXXI. törvény 5. cikk 2. pontja értelmében szintén továbbítani kell az adatigénylést az adatokat kezelő szervhez, vagy megnevezni az adatkezelőt, ha a kért adattal a szerv nem rendelkezik.**

A közérdekű adatok, a környezeti információk megismerése Egyesületünk kiemelt célja. Köszönjük e cél elérése érdekében tett erőfeszítéseket és együttműködést.

Mikepércs, 2023. 09. 01.

 Tisztelettel:

Dr. Fónainé Pásztor Enikő

 elnök

 Mikepércsi Anyák a Környezetért Egyesület